SKRIFTLIG FORESPØRGSEL E-2567/01

af Antonios Trakatellis (PPE-DE) til Kommissionen

(21. september 2001)

Om: Forsinkelser i forbindelse med liberaliseringen af det indre marked for elektricitet og konkurrenceforvridning i Grækenland

Der kan i Grækenland konstateres betydelige forsinkelser i forbindelse med liberaliseringen af energimarkedet og konkurrenceforvridning på EU's indre marked for elektricitet som følge af den interventionspolitik, der føres af det statslige elektricitetsselskab DEI. Selskabet udnytter sin monopolposition på det græske marked, forhindrer en markedsåbning og skaber risiko for energiforsyningen, eftersom der i de kommende år vil komme en stigende efterspørgsel efter energi.

Under henvisning til direktiv 96/92/EF(1) om fælles regler for det indre marked for elektricitet, ifølge hvilket Grækenland, efter at det havde fået fristen for gennemførelse af forpligtelserne i henhold til direktivet forlænget med to år, fra marts 2001 burde have sat de nødvendige love og administrative bestemmelser om liberalisering af det indre marked for elektricitet i kraft, bedes Kommissionen oplyse følgende:

1. Er harmoniseringen af den græske lovramme (lov nr. 2773/99, det græske statstidende 286A af 22. december 1999, og forordning B1498, det græske statstidende af 8. december 2000) vedrørende liberaliseringen af det indre marked for elektricitet svarende til fællesskabslovgivningen og bestemmelserne i traktaterne blevet sikret?

2. Er der tale om overtrædelse af fællesskabslovgivningen, og hvilke foranstaltninger agter Kommissionen at træffe for at sikre lige konkurrencevilkår samt gennemskuelige regler for markedsåbningen?

3. Hvorfor har den ansvarlige minister for udvikling ikke undersøgt eller udstedt en eneste driftstilladelse til elektricitetsleverandører, selvom de mange indgivne anmodninger hober sig op hos de ansvarlige myndigheder?

4. Hvad agter Kommissionen at foretage sig for at beskytte såvel fællesskabsretten som sikkerheden, differentieringen og den fleksible energiforsyning i Grækenland?

5. Skelnes der mellem netoperatører og producenter/distributører, og hvilke foranstaltninger er der blevet truffet for at adskille DEI's kommercielle interesser og aktiviteterne i forbindelse med nettets drift?

(1) EFT L 27 af 30.1.1997, s. 20.

Svar afgivet på Kommissionens vegne af Loyola de Palacio

(26. oktober 2001)

1. og 2. Grækenland skulle gennemføre Europa-Parlamentets og Rådets direktiv 96/92/EF af 19. december 1996 om fælles regler for det indre marked for elektricitet fra 19. februar 2001, hvilket landet opnåede med vedtagelse af lov 2773/99 af 22. december 1999. Desuden blev der i juni 2000 oprettet en energiforskriftsudstedende myndighed (RAE), og der blev udpeget en netoperatør (DESMHE) i december 2000 (præsidentielt dekret 328/2000). Der er desuden blevet vedtaget omkring 15 sekundære lovforskrifter. Den 19. februar 2001 blev der endelig fastlagt 6 500 privilegerede kunder, hvilket svar til ca. 34,2 % af markedet. Kommissionen anser således Grækenland for at have bragt sig i overensstemmelse med kravene i direktiv 96/92/EC. Som det er tilfældet med alle medlemsstater, holder Kommissionen øje med situationen på det græske marked for at sikre, at der fortsat er overensstemmelse med direktivets krav. Der er ikke modtaget nogen klager desangående.

3. og 4. For at der kan udvikle sig reel konkurrence i Grækenland, forudsættes der to ting. For det første skal virksomheder fra andre medlemsstater have reel mulighed for at eksportere til græske kunder. Kommissionen vil ved udgangen af 2001 offentliggøre en meddelelse om el- og gasinfrastrukturer, der bl.a. vil behandle spørgsmålet om, hvilke foranstaltninger der skal træffes, for at Grækenland fuldt ud kan forbindes til det synkront forbundne fællesskabsnet så hurtigt som muligt. Det forventes desuden, at den submarine

elkabelforbindelse mellem Grækenland og Italien vil sættes i drift inden udgangen af 2001. For det andet er uafhængig konkurrencebetonet elfremstilling i Grækenland en betingelse for effektiv konkurrence. Med henblik herpå udstedte RAE den 1. juni 2001 seks licenser til seks konsortier af uafhængige private selskaber til opførelse af produktionsanlæg med en samlet kapacitet på ca. 2 000 Megawatt (MW).

Opnåelse af forsyningssikkerhed, energieffektivitet og diversifikation med forskellige alternative brændsler og energikilder er både Kommissionens og det græske udviklingsministeriums erklærede politik; indførelse af naturgas og dens anvendelse i elproduktionsanlæg bidrager hertil såvel som opførelse af vindmølleparker og fremme af andre vedvarende energikilder (f.eks. gennem det nationale energibesparelsesagentur (KAPE)). DEH's (det offentlige elselskab) nylige programmer for opførelse af ny produktionskapacitet er baseret på forskellige brændsler til elproduktion: naturgas, vandkraft og det traditionelle brunkul.

5. Hvad angår adskillelsen af netværksdriftsaktiviteter har Grækenland indført følgende ordning: Det offentlige elektricitetsselskab (DEH) er opdelt i fire nye enheder, hvoraf en ejer eltransmissionsnettet og er ansvarlig for dets vedligehold, udvikling, udvidelse og anlæg af nye linjer.

Derudover blev der etableret en uafhængig netoperatør (DESMHE) som et aktieselskab, der har ansvaret for netværkets forvaltning såvel som den daglige drift, fordeling og planlægning af netværksudvikling.

Kommissionen er en smule bekymret over det forhold, at netoperatøren ikke har direkte kontrol over de aktiver, der er nødvendige for at udvikle netværket hvilket ville være obligatorisk ifølge Kommissionens nye forslag til fuld gennemførelse af det indre elektricitetsmarked men dette forhold er ikke i sig selv en overtrædelse af det nugældende direktiv. Kommissionen vil imidlertid nøje følge situationen for at sikre, at DEH sørger for, at disse tjenester er til rådighed for netoperatøren uden at der sker forskelsbehandling.